Jon Fosse

Jon Olav Fosse (s. 29. syyskuuta 1959 Haugesund) on norjalainen Nobel-palkittu kirjailija ja näytelmäkirjailija.

Fossea pidetään yhtenä nykyajan merkittävimmistä norjalaiskirjailijoista. Hänen teoksiaan on käännetty yli 40 kielelle ja hänen näytelmiään esitetään ympäri maailman. Fosse kirjoittaa uusnorjaksi.

Ura
Fossen esikoisteos Raudt, svart julkaistiin vuonna 1983. Kansainvälinen menestys alkoi, kun Fossen näytelmä Nokon kjem til å komme (1996) esitettiin Pariisissa vuonna 1999 ja näytelmä Namnet (1995) Salzburgin teatterifestivaaleilla vuonna 2000.

Fossen proosatuotannon pääteoksina pidetään romaaneja Morgon og kveld (2000) ja Det er Ales (2004). 

Fosse on esiintynyt rock-muusikkona, ja hänen muotoratkaisujaan on luonnehdittu musiikillisiksi. Hänen tyylissään esiintyy suggeroivia ja monomaanisia toistoja, jotka luovat tekstiin omintakeista pysähtyneisyyden tunnelmaa.

Fossen kirjoja ei ole suomennettu, mutta hänen näytelmiään on esitetty Suomessa sekä suomeksi että ruotsiksi, esimerkiksi En sommars dag esitettiin Svenska Teaternissa vuonna 2001, Nimi Kajaanin kaupunginteatterissa vuonna 2001 ja Tyttö sohvalla Turun kaupunginteatterissa vuonna 2004. Fosse vieraili Helsingissä vuonna 2008, kun hänen näytelmänsä Jag är vinden (Eg er vinden) esitettiin ruotsiksi Klockriketeaternissa.

Kun Fosselle oli myönnetty kirjallisuuden Nobel-palkinto syksyllä 2023, WSOY ilmoitti julkaisevansa neljä hänen romaaniaan suomeksi. Niistä ensimmäisen (Aamu ja ilta) suomentaa Katriina Huttunen.

Palkintoja ja huomionosoituksia
Jon Fosselle myönnettiin vuoden 2007 Ruotsin akatemian pohjoismainen palkinto, ja vuonna 2015 hän sai Pohjoismaiden neuvoston kirjallisuuspalkinnon romaanitrilogiasta Andvake, Olavs draumar ja Kveldsvævd. Fosse sai kirjallisuuden Nobel-palkinnon vuonna 2023.

Suomennettuja teoksia

Kaunokirjallisuutta
 "Kiviset aallot." (Novelli.) Suomentanut Katriina Huttunen. Nuori Voima 1/2013, s. 49–53.

Näytelmiä
 Lapsi (Barnet). Suomentanut Kirsi Porkka, Näytelmäkulma, 1998 (moniste).
 Nimi (Namnet). Suomentanut Kirsi Porkka, Näytelmäkulma, 2000 (moniste).
 Vielä joku tulee (Nokon kjem till å komme). Suomentanut Tarja Teva. Yleisradio, 2001.
 Tyttö sohvalla (Jenta i sofaen). Suomentanut Kirsi Porkka. Näytelmäkulma, 2004 (moniste).

Lähteet

Aiheesta muualla
 

Norjalaiset kirjailijat
Näytelmäkirjailijat
Pohjoismaiden neuvoston kirjallisuuspalkinnon saajat
Nobelin kirjallisuuspalkinnon saajat
Vuonna 1959 syntyneet
Elävät henkilöt